SKRIFTLIG FORESPØRGSEL P-1386/02

af Patricia McKenna (Verts/ALE) til Kommissionen

(6. maj 2002)

Om: Handel med heste

Der har længe fundet handel med levende heste sted mellem Irland og Det Forenede Kongerige. Tilsyneladende sker denne handel uden for lovens rammer og krænker EU-bestemmelserne om transport af levende dyr. Selv om hestene officielt skal have pas eller ID-papirer, når de forlader en medlemsstat, udstedes der i dette tilfælde kun et velfærdscertifikat i udskibningshavnen.

Har Kommissionen kendskab til denne handel med levende slagteheste mellem Irland og Det Forenede Kongerige, og har Levnedsmiddel- og Veterinærkontoret foretaget nogen undersøgelser på dette område?

Har Kommissionen advaret Irland for ikke fuldt ud at overholde direktivet om transport af levende dyr, og vil den undersøge sagen og hurtigst muligt sende et inspektionshold?

Vil Kommissionen straffe Irland for ikke at efterleve EU-bestemmelserne om dette aspekt i direktivet om transport af levende dyr?

Svar afgivet på Kommissionens vegne af David Byrne

(10. juni 2002)

Under henvisning til de spørgsmål, det ærede medlem har rejst, vil Kommissionen gerne henlede opmærksomheden på Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(1), senest ændret ved Kommissionens beslutning 2002/160/EF af 21. februar 2002(2).

I overensstemmelse med artikel 8, stk. 1, andet led i dette direktiv, skal enhovede dyr (ud over registrerede enhovede dyr, f.eks. enhovede dyr til opdræt eller som brugs- eller slagtedyr), ledsages af et dyresundhedscertifikat under transporten, der er i overensstemmelse med modellen i bilag C til det ændrede direktiv.

I overensstemmelse med artikel 6 i direktiv 90/426/EØF kan medlemsstater som en gensidig foranstaltning indrømme hinanden en fravigelse af artikel 8, stk. 1, andet led, dvs. vedrørende certifikat, under forudsætning af at medlemsstaterne iværksætter en alternativ kontrolordning, som giver garantier svarende til dem, der i artikel 4, stk. 5 der henviser til bedrifter, som er fri for specifikke sygdomme foreskrives for enhovede dyrs og registrerede enhovede dyrs bevægelser inden for deres område, navnlig på grundlag af identifikationsdokumentet.

Kommissionen er klar over, at der anvendes sådanne undtagelsesbestemmelser for transport af enhovede dyr mellem de tre lande Frankrig, Irland og Det Forenede Kongerige, og især at der ikke kræves noget certifikat for dyrets sundhedstilstand for enhovede dyr, der transporteres mellem Irland og Det Forenede Kongerige. I overensstemmelse med Kommissionens beslutning 2000/68/EF af 22. december 1999 om ændring af Kommissionens beslutning 93/623/EØF og om identifikation af hovdyr til opdræt og som brugsdyr(3) skal alle hovdyr under deres transport ledsages af et identifikationsdokument, og dette gælder især, hvis de skal slagtes. Det sidste er et krav for at sikre bevis for, at dyrlægebehandlingen ikke er sket under anvendelse af uautoriserede medicinprodukter.

Når medlemsstater indrømmer hinanden den undtagelse, der er fastlagt i artikel 6 i direktiv 90/426/EØF, skal foranstaltningerne anvendes uden at indskrænke de krav til dyrevelfærd, som er fastlagt i beslutning 2002/298/EF(4), f.eks. en attest for, at dyret er i stand til at blive transporteret.

Endvidere skal der ved transport af enhovede dyr ud over registrerede enhovede dyr fra en medlemsstat til en anden ske en registrering i det edb-baserede informationssystem for dyretransporter, ANIMO, for at sikre, at man kan spore de dyr, det drejer sig om.

Transport af enhovede dyr mellem medlemsstaterne har ikke været et specifikt emne ved et veterinært kontrolbesøg fra Levnedsmiddel- og Veterinærkontoret. Det sidste besøg af Levnedsmiddel- og Veterinærkontoret i Irland vedrørende dyrevelfærd under transport (Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(5)) fandt sted i marts 1999 (jf. rapport XXIV/1491/98, der kan ses på Generaldirektoratet for Sundheds og Forbrugerbeskyttelses websted(6)).

Levnedsmiddel- og Veterinærkontoret planlægger at gennemføre et opfølgende besøg i Irland på samme lovgrundlag i anden halvdel af 2002. Herudover vil Kommissionens tjenestegrene, der har ansvaret for folkesundhed og dyresundhed og dyrevelfærd, henvende sig til de ansvarlige myndigheder i Det Forende Kongerige og Irland for at høre om den kontrol, der er gennemført inden for rammerne af Rådets direktiv 90/426/EØF, og en rapport om resultaterne vil blive sendt direkte til det ærede parlamentsmedlem.

(1) EFT L 224 af 18.8.1990.

(2) EFT L 53 af 23.2.2002.

(3) EFT L 23 af 28.1.2000.

(4) EFT L 102 af 12.4.2001.

(5) EFT L 340 af 11.12.1991.

(6) http://europa.eu.int/comm/dgs/health_consumer/index_da.htm.